Lav et referat af nedenstående tekst:

Tekst:
I en lagerhal lidt nord for Hjørring kravler Karsten Lauritzen rundt blandt minder fra et helt liv i politik. Den nordjyske Venstre-politiker er gået en tur i gemmerne for at rydde op i sit valgmateriale fra de sidste 15 år. Mandag er nemlig officielt hans sidste dag som medlem af Folketinget. Tirsdag tager han hul på sit nye job i erhvervsorganisationen Dansk Industri, hvor han skal være direktør for DI Transport. På gulvet i lagerhallen står tre bunker valgplakater, der er højere end himmerlændingen selv. Gemt væk under en presenning står alt det materiale, der ved de seneste fire folketingsvalg har sikret Karsten Lauritzen en plads på Christiansborg. Der er alt fra pudseklude med det forkerte navn på til t-shirts, som ikke blev delt ud, fordi det ikke var t-shirt-vejr ved de nogle gange lidt for kolde efterårsvalg. En ny begyndelse En sort lædersofa, der har fulgt nordjyden fra begyndelsen på hans politiske liv, står stablet mere eller mindre sikkert ovenpå flere kasser med valgmateriale. Under sofaen og kassevis af ballonholdere, bannere og flag hiver Karsten Lauritzen en cykelpumpe ud. - Jeg tror, at det er fordi jeg cyklede med Team Rynkeby Aalborg til Paris og året efter med et hold i Hjørring. Jeg fik simpelthen så ondt i røven af at cykle derned til Paris to gange, og hvis jeg nu skal være helt ærlig, så blev jeg skubbet i mål af nogle gode cykelkollegaer, fortæller Karsten Lauritzen med et smil om den lettere støvede cykelpumpe, mens han kigger videre i det, man godt kan tilladelse at kalde ordnet rod. Han går over til bunkerne med valgplakater og tager en af dem op. - Dem bliver der så ikke brug for nu, siger Karsten Lauritzen. Den 38-årige nordjyde har nemlig valgt at sige farvel til politik til fordel for det nye job som direktør for DI Transport. - Det er sådan en lille smule vemodigt, men det er en konsekvens af den beslutning, jeg har truffet, og nu var det på tide for mig at prøve noget andet. Nu er der så et nyt kapitel, der åbner sig i mit arbejdsliv og mit familieliv, hvor jeg skal lære noget nyt og lære nogle ting, jeg ikke kan lære på Christiansborg, siger Karsten Lauritzen. Et halvt liv i politik Hele sit voksne arbejdsliv har den nordjyske Venstre-mand brugt i politik. Efter to år som formand for Venstres Ungdom fik han en plads som folketingskandidat i Venstres Hjørringkreds, og allerede som 23-årig i 2007 blev han valgt ind i Folketinget første gang på det sidste Venstre-mandat i Nordjylland. - Det var en drøm, der gik i opfyldelse i 2007, og jeg har lært enormt meget, og jeg har også udrettet en hel del, siger Karsten Lauritzen. I sine første år på Christiansborg havde Karsten Lauritzen flere forskellige ordførerskaber for Venstre, inden hans politiske højdepunkt kom i 2015. Her blev han som 31-årig overraskende en del af Lars Løkke Rasmussens ministerhold, hvor han blev udpeget som skatteminister. - Jeg er nok mest stolt af mine fire år som skatteminister og blandt andet den udflytning af statslige arbejdspladser, hvor jeg havde mulighed for at træffe beslutning om også at flytte ting til Nordjylland, siger Karsten Lauritzen. Var du skuffet over det, du kom ind til ? - Overhovedet ikke. Jeg har været positivt overrasket. Skatteministeriet er langt bedre end sit rygte og en fantastisk arbejdsplads, men udfordringerne var store, og man skal lægge mange timer. Det skal jeg også gøre i mit nye job, men forudsigeligheden bliver lidt større, og det gør det også lettere at kombinere med det familieliv, jeg vil have, svarer Karsten Lauritzen. Nordjylland har altid stået øverst Efter fire år på ministertaburetten skiftede regeringen fra blå til rød, og Karsten Lauritzen var i en periode forsvarsordfører for Venstre. I 2020 blev han så udpeget som gruppeformand for Venstre. Nu er han nået til den sidste tur i politikerkarrusellen med et farvel til baglandet i Venstres Hjørringkreds. Har du opnået alt det, du gerne ville? - Nej, det har jeg ikke, men min største drøm var at blive folkevalgt, og den nåede jeg som 23-årig, og så var det at udrette noget, og det synes jeg nu også, at jeg kan krydse nogle fine ting af, hvor jeg har gjort en forskel, siger Karsten Lauritzen. I sin politiske karriere har Karsten Lauritzen været kendt for altid at kæmpe for nordjyderne og Nordjylland. Han gik i sin tid forrest i kampen om at få flytningen af Rubjerg Knude Fyr på finansloven, og Nordjylland har altid været en af hans politiske mærkesager. Hvad ville du gerne have gjort anderledes i din politiske karriere? - Det vil jeg tænke over i den kommende tid. Det er jo sådan, at det man gør, har nogle konsekvenser, og hvis man gør noget forkert, så lærer man, at det skal man ikke gøre igen. Man skal begå en vis mængde fejl, og jeg har også begået masser i min politiske karriere, og dem har jeg lært noget af, svarer Karsten Lauritzen. Vender ikke tilbage Nu skiftes Christiansborgs historiske gulve ud med et job i et erhvervsliv, nordjyden aldrig rigtig har været en del af. Familielivet spiller en væsentlig rolle i forhold til beslutninge, for til foråret skal Karsten Lauritzen være far, men han fortæller også, at han altid har sagt, at han vil prøve andet i livet end politik. Hvad glæder du dig mest til at slippe for? - Det er nok, at jeg synes, at der er sådan en voksende tendens til at folk ikke holder en særlig ordentlig og respektfuld tone over for hinanden. Jeg har stor respekt for folk, der mener noget andet end mig, men jeg synes, at jeg møder flere og flere mennesker særligt på de sociale medier, men desværre også ansigt til ansigt, som ikke respekterer, at nogle andre mener noget andet end dem, siger Karsten Lauritzen. I lagerhallen lidt nord for Hjørring er bunken med valgmateriale ved at været gået igennem. Noget er gammelt og brugt, andet nyt og aldrig åbnet, men fælles for det hele er, at Karsten Lauritzen ikke skal bruge det igen. - Jeg har ikke nogen planer om at vende tilbage til politik, men omvendt så ved jeg jo ikke, hvad der sker om 30 eller 40 år i mit liv, siger Karsten Lauritzen. Presenningen bliver igen trukket ned over det gamle valgmateriale, så det bliver gemt væk. Næste gang nogen hiver i snorene for at se, hvad der gemmer sig i lagerhallen, bliver det ikke Karsten Lauritzen.

Referat:
Efter 15 år som folkevalgt takker Venstre-politikeren Karsten Lauritzen mandag af som politiker.